Accidente de Crăciun – nouă oameni au murit și alte zeci au fost rănite

⇓ Ascultă știrea ⇓

Prima zi de Crăciun a fost una neagră pe șoselele din România. Nouă persoane au murit și alte 15 au fost rănite, cifre cu mult peste media unei zile obișnuite, scrie digi24.ro

Situația este dezastruoasă pentru prima zi de Crăciun, dacă se ține cont că în accidente rutiere, în România, mor în medie aproximativ 5 persoane zilnic. Deci, astăzi bilanțul nefast se apropie de aproape dublul mediei.

Trei morți şi patru răniți, după o coliziune frontală între două autoturisme pe DN2. Plan roșu activat

Trei persoane au murit şi patru au fost rănite, miercuri după-amiază, după o coliziune frontală între două autoturisme, în județul Ialomița.

Un polițist din Teleorman a murit după ce s-a răsturnat cu mașina



Un polițist în vârstă de 25 de ani, din Teleorman, a murit, miercuri, după ce s-a răsturnat cu mașina pe un drum din județ.

Potrivit ISU Teleorman, accidentul s-a produs pe DJ 504 între localitățile Alexandria și Lăceni, victima fiind găsită încarcerată.

„Victima a fost găsită în stop cardio-respirator. Echipajele medicale au efectuat manevrele de resuscitare însă fără niciun rezultat, fiind declarat decesul”, au transmis reprezentanții ISU Teleorman.

Polițiștii au spus că cel care a murit în urma accidentului este colegul lor, în vârstă de 25 de ani.

„Conform primelor date, tânărul de 25 de ani, din comuna Orbeasca, conducea un autoturism din direcția Lăceni către Alexandria, iar la un moment dat a pierdut controlul asupra direcției de mers și s-a răsturnat în afara părții carosabile. Tănărul care și-a pierdut viața a fost colegul nostru”, a declarat Daniela Pășu, purtătorul de cuvânt al Poliției Teleorman.

Accident rutier grav în Timiș: Un mort și nouă răniți după impactul dintre două mașini

O persoană a murit și nouă au fost rănite, miercuri, în urma impactului frontal dintre două mașini, între localitățile Remetea Mare și Bucovăț, din județul Timiș. În zonă a fost solicitat elicopterul SMURD, iar printre răniți sunt patru copii.

Brașov: Un tânăr a murit și altul a fost rănit, după ce mașina în care se aflau s-a răsturnat

Un tânăr de 19 ani a murit și altul a fost rănit, miercuri, după ce mașina în care se aflau s-a răsturnat pe DN 13, la ieșirea din Rupea spre Brașov, potrivit Mediafax.

Potrivit ISU Brașov, un tânăr de 19 ani a fost găsit încarcerat și inconștient, iar medicii au început manevrele de resuscitare.

„Mașina era ieșită în decor, răsturnată. Două victime, una inconștientă, încarcerată, alta conștientă neîncarcerată, pe DN 13, la ieșire din Rupea spre Brașov. Din păcate, persoana care a fost resuscitată nu răspuns manevrelor de resuscitare și a fost declarată decedată”, au transmis reprezentanții ISU Brașov.

Cea de a doua victimă, un tânăr care are tot 19 ani, a refuzat transportul la spital.

Poliția Brașov a stabilit că accidentul s-a produs după ce șiferul a pierdut controlul asupra direcției de deplasare, a părăsit drumul și mașina s-a răsturnat.

Un adolescent a murit după ce a intrat cu mașina într-un cap de pod

Un adolescent în vârstă de 16 ani a murit, miercuri, după ce a condus mașina dinspre satul Pădureni spre Cluj-Napoca și, din cauză că nu avea experiență în șofat, a pierdut controlul volanului într-o curbă și intrat într-un cap de pod.

Potrivit Poliției Cluj, tânărul de 16 ani conducea mașina dintre satul Pădureni spre strada Oașului, din Cluj-Napoca.

„Pe fondul neadaptării vitezei în curbă, a pierdut controlul vehiculului și a intrat într-un cap de pod. Conducătorul auto se afla singur în mașină în momentul impactului, iar, din nefericire, acesta a decedat pe loc”, au transmis reprezentanții Poliției Cluj.

Timiş: Şofer de 30 de ani, decedat în urma unui accident pe care l-a provocat

Un şofer în vârstă de 30 de ani a decedat, miercuri seara, pe raza localităţii timişene Orţişoara, în urma unui accident pe care l-a provocat prin nerespectarea indicatorului „Stop”, la o intersecţie cu drumul naţional DN 69, scrie Agerpres.

Potrivit Inspectoratului de Poliţie Judeţean (IPJ) Timiş, bărbatul conducea o autoutilitară pe o stradă secundară din Orţişoara şi nu a respectat indicatorul la intersecţia cu drumul naţional DN 69, intrând în coliziune cu un autoturism care circula regulamentar dinspre Arad spre Timişoara.

În urma impactului, şoferul de 30 de ani a decedat.

Inspectoratul pentru Situaţii de Urgenţă (ISU) Timiş a intervenit la locul accidentului cu o autospecială de primă intervenţie, un echipaj SMURD şi o ambulanţă SAJ.

„Şoferul autoutilitarei a fost găsit inconştient de către echipajele sosite la faţa locului, ulterior medicul declarând decesul acestuia. Celelalte două persoane au fost evaluate la faţa locului, dar au refuzat transportul la spital”, a declarat purtătorul de cuvânt al ISU Timiş, Elena Megherea.

O tânără a murit într-un accident din Argeș. Alte trei persoane au fost rănite

O tânără de 24 de ani a murit, miercuri seara, după ce mașina în care era s-a ciocnit cu o alta, în localitatea Suseni din județul Argeș. Alte trei persoane au fost rănite.

Polițiștii din Argeș spun că un bărbat de 30 de ani, din Pitești, conducea pe DJ 659, iar pe raza localității Suseni a intrat pe contrasens din cauza neadaptării vitezei în curbă, intrând în coliziune cu un autoturism condus din sens opus de o tânără de 23 de ani, din Suseni.

În urma coliziunii, autoturismul condus de bărbatul de 30 de ani a părăsit drumul, iar o pasageră din mașină, în vârstă de 24 de ani din Suseni, a murit.

Și șoferul a fost grav rănit.

Răniți au mai fost un copil de 15 ani din mașina care a intrat pe contrasens, dar și tânăra care conducea mașina lovită.

Titi Aur: Nimeni nu pleacă cu ideea că „astăzi o să mor”

Titi Aur a declarat la Digi24 că în ziua de Crăciun au murit mai mulți oameni decât media zilnică, iar motivul nu este neapărat drumul rău sau vremea urâtă, ci șoferul care nu a făcut ceea ce trebuie.